Pulwama Attack: पुलवामा में हमले के बाद देश में अब तक क्या-क्या हुआ, पढ़ें ममता-महबूबा और कांग्रेस के बयान  
कांग्रेस ने सुरक्षा में खामियों पर उठाए सवाल
ममता ने पूछा क्या सरकार युद्ध चाहती है
महबूबा मुफ्ती ने कहा- केंद्र बदले अपना नजरिया
14 फरवरी को पुलवामा में सीआरपीएफ जवानों के काफिले पर जैश-ए-मोहम्मद की ओर से किए गए आत्मघाती हमले में 40 जवानों के शहीद होने की घटना के 5 दिन बाद ही मास्टरमाइंडि कमरान गाजी को सुरक्षाबलों ने मार गिराया है. हालांकि इस ऑपरेशन में एक मेजर सहित 4 जवान शहीद हो गए. 18 घंटे चली इस मुठभेड़ में एक ब्रिगेडियर, एक लेफ्टिनेंट कर्नल और कर्नल घायल हो गए हैं. पुलवामा में आतंकी हमले के बाद से पाकिस्तान के साथ तनाव इस समय चरम पर पहुंच गया है. अंदाजा इस बात से लगाया जा सकता है कि प्रधानमंत्री नरेंद्र मोदी ने खुद आतंकवादियों के खिलाफ सख्त कार्रवाई की बात कई मंचों से कह चुके हैं. एक जनसभा में उन्होंने कहा कि पूरे देश का खून खौल रहा है. वहीं देश के कई हिस्सों में शहीद जवानों के लिए संवेदना और पाकिस्तान के खिलाफ प्रदर्शन की खबरें लगातार आ रही हैं. पुलवामा में हुए हमले के बाद कैबिनेट की सुरक्षा मामलों की समिति में फैसला लिया गया है कि पाकिस्तान से मोस्ट फेवर्ड नेशन का दर्जा छीन लिया जाएगा और उसे अंतरराष्ट्रीय मंच से अलग-थलग करने की कवायद शुरू की जाएगी. अमेरिका ने कहा है कि भारत को आत्मरक्षा का पूरा अधिकार है. वहीं कई और देशों ने भी भारत का समर्थन किया है. हालांकि चीन ने इस मामले में चुप्पी साधे रखी और मसूद अजहर को वैश्विक आतंकवादी घोषित करने की अपील को खारिज कर दिया. जहां एक ओर लोकसभा चुनाव को लेकर तैयारियां चल रही थीं वहीं पुलवामा हमले के बाद से एजेंडा पूरी तरह से बदल चुका है और सभी राजनीतिक पार्टियां सरकार के साथ खड़ी नजर आईं. शुरू में संयम बरतने के बाद कांग्रेस ने अब मोदी सरकार पर सवाल उठाते हुए सुरक्षा में खामियों का मुद्दा उठाया है.